**Lébény Város**

**Polgármesterétől**

…….. napirend

**E L Ő T E R J E S Z T É S**

**a Képviselő-testület 2017. november 26- i ülésére**

**Tárgy:**  Az iskolai felvételi körzetek véleményezése

**Előterjesztő:**  Kovács Gábor polgármester

**Tisztelt Képviselő-testület!**

A nemzeti köznevelésről szóló 2011. évi CXC. törvény 50.§ (8) bekezdése értelmében a kormányhivatal meghatározza és közzéteszi az iskolák felvételi körzetét, továbbá- a köznevelés-fejlesztési tervvel összhangban- a pedagógiai szakszolgálatot ellátó intézmény működési körzetét. A felvételi körzetek megállapításához a kormányhivatalnak be kell szerezni az érdekelt települési önkormányzatok véleményét. A 20/2012. (VIII.31.) EMMI rendelet 24.§ (1) bekezdése szerint a felvételi körzetek megállapításához a kormányhivatal minden év november utolsó napjáig beszerzi az illetékességi területén található települési önkormányzatok véleményét, amely tartalmazza a település jegyzőjének nyilvántartásában szereplő, a településen lakóhellyel, ennek hiányában tartózkodási hellyel rendelkező halmozottan hátrányos helyzetű, általános iskolába járó gyermekek létszámát intézményi és tagintézményi bontásban.

A fentiek teljesítése érdekében a Győr- Moson- Sopron Megyei Kormányhivatal Hatósági Főosztály Hatósági Osztálya 2017. október 19. napján kelt elektronikus levelében kérte, hogy a települési önkormányzat a 2017/2018-as tanévre meghatározott körzetek módosításával kapcsolatos javaslatát legkésőbb 2017. november 10. napjáig juttassuk el a részükre.

A Kormányhivatal által rendelkezésre bocsátott adatok alapján a Lébényi Általános Iskola és AMI (9155 Lébény, Iskola köz 1.) felvételi körzete továbbra is Lébény, Mecsér és Bezi települések közigazgatási területére terjed ki.

Kérem a Tisztelt Képviselő-testületet, hogy a felvételi körzetek fentiek szerinti megállapításával kapcsolatos álláspontját kialakítani szíveskedjen!

**Határozati javaslat**

**Lébény Város Önkormányzat Képviselő-testületének**

**…../2017.(X.26.) határozata**

Lébény Város Önkormányzat Képviselő-testülete a Győr-Moson-Sopron Megyei Kormányhivatal által a 2017/2018. tanévre megállapított iskolai felvételi körzetek következő tanévre vonatkozó módosításával kapcsolatosan az alábbi véleményt adja:

A képviselő-testület javasolja, hogy a Lébényi Általános Iskola és AMI felvételi körzete a 2017/2018. tanévben is Lébény, Mecsér és Bezi települések közigazgatási területére terjedjen ki.

Felelős: polgármester, jegyző

Határidő: 2017. november 10.

Lébény, 2017. 10. 20.

**Kovács Gábor s.k.**

polgármester